Allan Iverson možda pod koševima već u ponedjeljak (3/1/04) - 2004-01-03
New York Knicksi sinoć ostali bez dva igrača u utamici protiv Chicago Bullsa
Allen Iverson, zvijezda Philadelphia 76-ersa, oporavlja se od ozljede desnog koljena. No, prema riječima trenera Randya Ayersa do Iversonovog povratka na parket moglo bi doći već u ponedjeljak, kada se momčad Philadelphije sastaje s Kukočevim Milwaukee Bucksima. Ayers je dodao da je Iversonovo koljeno podnijelo fizikalnu terapiju u proteklih par dana bez ikakvih poteškoća. Niti Iversonov suigrač Aaron McKie nije pošteđen problema - ozljeda tetive koljena mogla bi ga prisiliti da odsjedi današnju utakmicu protiv San Antonia. Kad smo već na temi ozljeda recimo i to da su i New York Knicksi sinoć ostali bez dva igrača u utamici protiv Chicago Bullsa, zbog tegoba Allana Houstona i Franka Williamsa, kojeg je zamijenio Charlie Ward. Na mjesto Houstona, najboljeg igrača Knicksa po broju ubačaja – u prosjeku 20,4 po utakmici – stavljen je Shandon Anderson. Knicksi su, inače, sinoć raspolagali sa samo 9 igrača, uključujući novog došljaka Moochiea Norrisa, a od Bullsa su pretrpjeli poraz od 99:104. A prvi škotski igrač u NBA ligi, Robert Archibald, od sinoć je u redovima Toronto Raptorsa. U dogovoru između uprave Toronta i Orlando Magica, Archibald je zamijenjen za Mengke Bateera koji je otišao u Orlando. Niti jednoj momčadi, međutim, nisu koristila preustrojenja. Raptorsi su sinoć izgubili u dvoboju s New Orleans Hornetsima 74:86, a Miami Heat svladao je Orlando Magic 112:101. Gordan Giriček je u 27 minuta igre ubacio 7 koševa. Washington Wizardsi nisu imali problema s Golden State Warriorsima, svladavši ih 97:79.